O‘zbekiston Respublikasi zargarlik sanoatining zamonaviy uskuna, texnologiyalari va zargarlik buyumlari “Uzbek Jewellery Fair-2020” birinchi xalqaro ko‘rgazma-savdosini tashkil etish va o‘tkazish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasida zargarlik tarmog‘ini jadal rivojlantirish chora-tadbirlari to‘g‘risida” 2019-yil 18-maydagi PF-5721-son Farmoniga muvofiq, shuningdek, mahalliy va yetakchi xorijiy tashkilotlar tomonidan ishlab chiqarilayotgan yuqori samarali ilg‘or texnologiya va uskunalar bilan tanishish, o‘zaro manfaatli hamkorlik qilish uchun xalqaro va mintaqaviy maydon yaratilishiga ko‘maklashish, milliy zargarlik buyumlarini sotish, zargarlik sanoati buyumlarining ishlab chiqaruvchilari, yetkazib beruvchilari va iste’molchilari bilan o‘zaro texnologiya va ma’lumotlar almashish maqsadida Vazirlar Mahkamasi qaror qiladi:
 1. “O‘zbekzargarsanoati” uyushmasi, O‘zbekiston Respublikasi Turizmni rivojlantirish davlat qo‘mitasi, Savdo-sanoat palatasining:
 2020-yil may oyining 8 — 10 kunlari Toshkent shahrida “Yoshlar ijod saroyi” ko‘rgazmalar maydoni bazasida O‘zbekiston Respublikasi zargarlik sanoatining zamonaviy uskuna, texnologiyalari va zargarlik buyumlari “Uzbek Jewellery Fair-2020” birinchi xalqaro ko‘rgazma-savdosini (keyingi o‘rinlarda ko‘rgazma deb ataladi) o‘tkazish;
 2020-yildan boshlab doimiy ravishda har yili may oyi birinchi haftasining juma kunidan yakshanba kunigacha O‘zbekiston Respublikasi zargarlik sanoatining zamonaviy uskuna, texnologiyalari va zargarlik buyumlari “Uzbek Jewellery Fair” xalqaro ko‘rgazma-savdosini o‘tkazish;
 turizm sohasidagi tadbirkorlik subyektlari orasida O‘zbekiston Respublikasi zargarlik sanoatining zamonaviy uskuna, texnologiyalari va zargarlik buyumlari “Uzbek Jewellery Fair” xalqaro ko‘rgazma-savdosini targ‘ib qilish;
 ko‘rgazmani tashkil qilish bo‘yicha xarajatlarni “O‘zbekzargarsanoati” uyushmasi qoshidagi Zargarlik sohasini rivojlantirish jamg‘armasi mablag‘lari va qonunchilik hujjatlarida taqiqlanmagan boshqa mablag‘lar hisobidan qoplash bo‘yicha takliflariga rozilik berilsin.
 2. Quyidagilar:
 O‘zbekiston Respublikasi zargarlik sanoatining zamonaviy uskuna, texnologiyalari va zargarlik buyumlari “Uzbek Jewellery Fair” xalqaro ko‘rgazma-savdosini o‘tkazish bo‘yicha tashkiliy qo‘mita tarkibi 1-ilovaga muvofiq;
 Qimmatbaho metallardan va qimmatbaho toshlardan tayyorlangan zargarlik buyumlarini ko‘rgazmalarda, ko‘rgazma-savdolarda, yarmarkalarda yuridik shaxslar va yakka tartibdagi tadbirkorlar tomonidan sotishning soddalashtirilgan tartibi to‘g‘risidagi nizom 2-ilovaga muvofiq tasdiqlansin.
 3. “O‘zbekzargarsanoati” uyushmasi va Savdo-sanoat palatasi O‘zbekiston Respublikasi Turizmni rivojlantirish davlat qo‘mitasi va Transport vazirligi bilan birgalikda turistik axborot markazlarida, aeroportlarda, avtobus hamda temir yo‘l vokzallarida mahalliy texnologiya va uskunalar, ayniqsa, zargarlik sohasi buyumlari kataloglari tarqatilishini ta’minlasin.
 4. O‘zbekiston Respublikasi Tashqi ishlar vazirligi, O‘zbekiston Respublikasi Investitsiyalar va tashqi savdo vazirligi, “O‘zbekzargarsanoati” uyushmasi:
 O‘zbekiston Savdo-sanoat palatasi bilan birgalikda zamonaviy uskuna hamda texnologiyalar, shuningdek, zargarlik sanoati buyumlarining yetakchi jahon va mahalliy ishlab chiqaruvchilarini o‘tkaziladigan ko‘rgazmalarda qatnashishga jalb etish bo‘yicha faol reklama-axborot kampaniyalari va tashkiliy ishlarni amalga oshirsin;
 xorijiy davlatlarning zargarlik tarmog‘ida o‘tkaziladigan xalqaro tadbirlarning har yilgi jadvaliga O‘zbekiston Respublikasi zargarlik sanoatining zamonaviy uskuna, texnologiyalari va zargarlik buyumlari “Uzbek Jewellery Fair” xalqaro ko‘rgazma-savdosini kiritish choralarini ko‘rsin.
 5. “O‘zbekzargarsanoati” uyushmasi manfaatdor vazirliklar va idoralar bilan birgalikda:
 ko‘rgazma ishtirokchilari o‘rtasida shartnoma asosida tarqatish maqsadida, zamonaviy texnologiya va uskunalarni, shuningdek, zargarlik sanoati buyumlarining batafsil katalogi chop etilishini;
 ko‘rgazmaga tashrif buyuruvchilar uchun axborot-ma’lumot bukletlari va boshqa tarqatma materiallari tayyorlanishini ta’minlasin. 
 6. O‘zbekiston Respublikasi Davlat bojxona qo‘mitasi ko‘rgazma tovarlarining belgilangan tartibda tezkor rasmiylashtirilishini ta’minlasin.
 7. O‘zbekiston Respublikasi Markaziy bankiga O‘zbekiston Respublikasi zargarlik sanoatining zamonaviy uskuna, texnologiyalari va zargarlik buyumlari “Uzbek Jewellery Fair” xalqaro ko‘rgazma-savdosini tashkil etish va o‘tkazish doirasida O‘zbekiston Respublikasi Markaziy bankining esdalik tangalarini sotish nuqtalarini tashkil etish tavsiya etilsin.
 8. Ko‘rgazma ishtirokchilariga tashrif buyuruvchilar o‘rtasida o‘z mahsulotlarini sotishga ruxsat berilsin.
 9. O‘zbekiston Respublikasi Tashqi ishlar vazirligi, Iqtisodiyot va sanoat vazirligi, Investitsiyalar va tashqi savdo vazirligi hamda “O‘zbekzargarsanoati” uyushmasining buyurtmanomalari bo‘yicha ko‘rgazmaning xorijiy ishtirokchilariga kirish vizalari konsullik va haqiqiy xarajatlarning o‘rnini qoplash hisobidan yig‘imlarni undirmagan holda rasmiylashtirilishini ta’minlasin.
 10. O‘zbekiston Respublikasi Ichki ishlar vazirligi:
 “O‘zbekzargarsanoati” uyushmasining buyurtmanomasiga binoan ko‘rgazmaning xorijiy ishtirokchilariga, davlat boji undirmasdan, ko‘p martalik vizalarni rasmiylashtirish, berish va muddatini uzaytirishni, shuningdek, vaqtincha turgan joyi bo‘yicha ro‘yxatga olish va uning muddatini uzaytirishni;
 O‘zbekiston Respublikasi Milliy gvardiyasi bilan birgalikda ko‘rgazma o‘tkaziladigan joylarda jamoat tartibi saqlanishini ta’minlasin.
 11. O‘zbekiston Respublikasi Favqulodda vaziyatlar vazirligi ko‘rgazma o‘tkaziladigan joylarda yong‘in xavfsizligini to‘lov undirmasdan ta’minlasin.
 12. “Uzbekistan Airways” AJ, “Uzbekistan Airports” AJ to‘lov undirmasdan:
 ko‘rgazma ishtirokchilarini I. Karimov nomidagi Toshkent xalqaro aeroportida kutib olish va kuzatib qo‘yishni tashkil etish shtabi faoliyatini muvofiqlashtirish, bunda shtabni zarur miqdorda tashkiliy texnika va aloqa vositalari bilan jihozlash, shuningdek, aeroportda ko‘rgazma ishtirokchilariga transport xizmati ko‘rsatishni nazarda tutishni;
 ko‘rgazmalar yuklarini I. Karimov nomidagi Toshkent xalqaro aeroportida belgilangan tartibda tashish, ishlash va saqlashni;
 I. Karimov nomidagi Toshkent xalqaro aeroporti binosi xonalarini ko‘rgazmaga bag‘ishlangan stendlar bilan jihozlashni ta’minlasinlar.
 13. “O‘zbekiston temir yo‘llari” AJ “O‘zbekzargarsanoati” uyushmasi buyurtmanomasiga binoan, ko‘rgazmaga olib kelinayotgan yuklarni tashish, belgilangan manzilga yetkazib berish hamda vagonlarning yig‘imlar undirmasdan o‘z vaqtida berilishini ta’minlasin.
 14. O‘zbekiston Milliy teleradiokompaniyasi, O‘zbekiston Milliy axborot agentligiga ko‘rgazmaga tayyorgarlik ko‘rish va uni o‘tkazish jarayonini ommaviy axborot vositalarida keng yoritish tavsiya etilsin.
 15. Mazkur qarorning bajarilishini nazorat qilish O‘zbekiston Respublikasi iqtisodiyot va sanoat vaziri B.A. Xo‘jayev va “O‘zbekzargarsanoati” uyushmasi raisi D.N. Samatov zimmasiga yuklansin.
 1. Mazkur Nizom O‘zbekiston Respublikasi hududida o‘tkaziladigan ko‘rgazmalarda, ko‘rgazma-savdolarda, yarmarkalarda (keyingi o‘rinlarda ko‘rgazma deb ataladi) qimmatbaho metallardan va qimmatbaho toshlardan tayyorlangan zargarlik va boshqa buyumlarini, shuningdek, buyumlarga biriktirilmagan qirralangan qimmatbaho toshlarni (keyingi o‘rinlarda zargarlik buyumlari deb ataladi) sotish tartibini belgilaydi.
 2. Mazkur Nizomda quyidagi asosiy tushunchalardan foydalanilgan:
 ko‘rgazma tashkilotchisi — ko‘rgazmalar, ko‘rgazma-savdolar, yarmarkalarni tashkillashtirish va o‘tkazish bo‘yicha faoliyatni amalga oshiruvchi yuridik shaxs yoki yakka tartibdagi tadbirkor;
 ko‘rgazma ishtirokchisi — ko‘rgazmada ishtirok etish uchun ariza bergan va ko‘rgazma ishtirokchilari tarkibiga kiritilgan yuridik shaxs yoki yakka tartibdagi tadbirkor, shuningdek, O‘zbekiston Respublikasi norezidentlari (shu jumladan O‘zbekiston Respublikasi hududida tadbirkorlik subyekti sifatida ro‘yxatdan o‘tmagan xorijiy davlatlar fuqarolari va xorijiy kompaniyalar vakillari).
 3. Ko‘rgazma stendlarini qurish va qo‘shimcha ko‘rgazma uskunalari hamda shu bilan bog‘liq xizmatlar ko‘rsatish ko‘rgazma tashkilotchisi tomonidan shartnoma asosida amalga oshiriladi.
 4. O‘zbekiston Respublikasi hududida ro‘yxatdan o‘tgan yuridik shaxslar yoki yakka tartibdagi tadbirkorlar — tadbirkorlik subyektlari ko‘rgazmalarda zargarlik buyumlarini davlat soliq xizmati idoralarida ro‘yxatdan o‘tgan nazorat-kassa mashinalari, to‘lov terminallarini qo‘llagan yoki majburiy ravishda bilet, talon, chek yoki ularga tenglashtirilgan boshqa hujjatlarni bergan holda sotadilar.
 Ko‘rgazmalarning O‘zbekiston Respublikasi hududida tadbirkorlik subyekti sifatida ro‘yxatdan o‘tmagan xorijiy ishtirokchilari zargarlik buyumlarini ko‘rgazma-savdoda O‘zbekiston Respublikasi milliy valyutasida naqdga, keyinchalik sotishdan tushgan milliy valyuta mablag‘larini ko‘rgazmada sotilgan zargarlik buyumlari savdosidan olinganligini tasdiqlovchi hujjatlar taqdim etilgan taqdirda, valyuta ayirboshlash punktlarida naqd xorijiy valyutaga konvertatsiya qilish imkoniyati bilan sotadilar.
 5. O‘zbekiston Respublikasi rezidentlari yoki norezidentlari tomonidan ko‘rgazmada sotish uchun xorijdan olib kiriladigan zargarlik buyumlari, ularning probasini tasdiqlovchi ishlab chiqaruvchi davlatning asillik darajasi tamg‘alari izlariga ega bo‘lishi kerak.
 6. Ko‘rgazma tashkilotchisi mazkur Nizomning ilovasiga muvofiq shaklda ko‘rgazma ishtirokchilarining reyestrini yuritishi zarur.
 7. Ko‘rgazma ishtirokchisi ko‘rgazmaga tashrif buyuruvchilarga quyidagi ma’lumotlarni davlat, ingliz hamda rus tillarida yetkazishi shart:
 yuridik shaxs — o‘zining nomi (firmaning nomi), joylashgan joyi (pochta manzili);
 yakka tartibdagi tadbirkor — familiyasi, ismi, otasining ismi, davlat ro‘yxati va uni ro‘yxatdan o‘tkazish joyi (davlat)da ro‘yxatdan o‘tkazgan idoraning nomi.
 Qayd etilgan ma’lumotlar ko‘rgazma ishtirokchisining ko‘rgazma stendiga joylashtiriladi.
 8. Ko‘rgazmaga qo‘yilgan barcha buyumlar ishlab chiqaruvchi tashkilotning yorlig‘iga, ular mavjud bo‘lmagan hollarda, zargarlik buyumlarini O‘zbekiston Respublikasi hududiga olib kirishda — ko‘rgazma ishtirokchisi yorlig‘iga ega bo‘lishi kerak. Yorliqlarda quyidagi ma’lumotlar ko‘rsatilishi shart:
 ishlab chiqaruvchi tashkilot nomi yoki ishlab chiqaruvchi davlat nomi (zargarlik buyumlari O‘zbekiston Respublikasi hududiga yorliqsiz olib kirilganda);
 buyumning nomi;
 metall nomi, probasi;
 buyumning grammlardagi massasi (kumushdan yasalgan shaxsiy taqinchoqlar bundan mustasno);
 qo‘shimcha nomi (qo‘shimchaga ega buyumlar uchun);
 tavsiflari (qimmatbaho toshlardan tayyorlangan qo‘shimchalar uchun);
 buyumning raqami (qimmatbaho toshlardan tayyorlangan qo‘shimchalar uchun);
 buyumning qiymati.
 O‘zbekiston Respublikasiga yorliqsiz olib kirilgan, import qilingan zargarlik buyumlari, shuningdek, agar u ishlab chiqaruvchi tashkilot yorlig‘ida ko‘rsatilmagan bo‘lsa, artikuli mavjud bo‘lmasligiga yo‘l qo‘yiladi.
 Kumushdan yasalgan buyumlar yorlig‘ida ishlab chiqaruvchi tashkilot (ishlab chiqaruvchi davlat) probasi nomi ko‘rsatilgan holda markirovkalashga yo‘l qo‘yiladi.
 Yorliqdagi buyumning massasi oltindan yasalgan buyumlar uchun — 0,01 g hamda kumushdan yasalgan buyumlar uchun — 0,1 g aniqlikda tasvirlangan bo‘lishi shart.
 9. Ishlov berilmagan ko‘rinishdagi, shuningdek, buyumlarga biriktirilgan qimmatbaho toshlar ko‘rgazmada faqatgina eksponat sifatida taqdim etilishi mumkin.
 10. Qimmatbaho toshlar tegishli (sertifikatlar, diagnostik xulosalar va boshqa) hujjatlarga ega bo‘lishi shart, bunda ularda gemmologik tavsiflar ko‘rsatilib, ularning haqiqiyligi tasdiqlanishi zarur.
 Qimmatbaho toshlarning haqiqiyligini tasdiqlovchi sertifikatlar, diagnostik xulosalar va boshqa hujjatlarda ko‘rsatilgan ma’lumotlar ko‘rgazmaga tashrif buyuruvchilar e’tibori uchun yetkazilishi shart.
 11. Qirralangan qimmatbaho toshlarni sotish faqatgina har bir tosh yoki sotiladigan toshlarning to‘plami uchun sertifikat va individual qadoq mavjud bo‘lganda amalga oshiriladi.
 12. Xaridorga zargarlik buyumlari bilan birga tovar va sotuvchining nomi, artikuli, probasi, og‘irligi, bir gramm uchun qiymati, qimmatbaho toshning turi va tavsifi, tovarning qiymati va sotilgan sanasi, bevosita tovarni sotgan shaxsning imzosi ko‘rsatilgan chek, xarid qilingan qirralangan qimmatbaho toshlar uchun esa qo‘shimcha ravishda sertifikat beriladi.
 13. Ko‘rgazmalarda zargarlik buyumlarini realizatsiya qilish faqatgina ko‘rgazma ishi yakunlangandan so‘ng qo‘riqlash xizmatiga topshiriladigan, ko‘chma obyektlarning xonalari (zallari)da amaga oshiriladi. Ko‘rgazma tashkilotchisi va ishtirokchisi buyumlarning saqlanishi uchun ko‘rgazma tashkilotchisi va ishtirokchisi o‘rtasida tuziladigan shartnomaga muvofiq javob beradilar.
 Ko‘rgazma ishtirokchilari zargarlik buyumlarini transportda tashishda ularning saqlanishi uchun shaxsan javob beradilar.